## Pravilnik o upisniku znanstvenoistraživačkih pravnih osoba Ministarstva znanosti i tehnologije

### NN 44/1995 (30.6.1995.), Pravilnik o upisniku znanstvenoistraživačkih pravnih osoba Ministarstva znanosti i tehnologije

# MINISTARSTVO ZNANOSTI TEHNOLOGIJE

Na temelju članka 28. stavak 3. Zakona o znanstvenoistraživačkoj djelatnosti
("Narodne novine" br. 96/93 i 34/94 - ispravak) ministar znanosti
i tehnologije, donosi

## PRAVILNIK

### O UPISNIKU ZNANSTVENOISTRAŽIVAČKIH PRAVNIH OSOBA MINISTARSTVA ZNANOSTI I TEHNOLOGIJE

I. OPĆE ODREDBE

Članak 1.

Ovim pravilnikom utvrđuje se sadržaj, oblik i način vođenja Upisnika
znanstvenoistraživačkih pravnih osoba Ministarstva znanosti i tehnologije
(u daljnjem tekstu: Upisnik) te postupak upisa u Upisnik znanstvenoistraživačkih
pravnih osoba ili drugih pravnih osoba.

Članak 2.

Upisnik se vodi u obliku digitalne matice podataka.

Izvadak iz Upisnika i potvrde s podacima iz Upisnika mogu se izdavati
sudionicima u postupku upisa ispisom iz baze podataka, a ovlaštena osoba
obvezno ih ovjerava potpisom i službenim pečatom.

Članak 3.

Upisni list Upisnika obvezno sadrži sljedeće podatke o znanstvenoistraživačkoj
pravnoj osobi ili drugoj pravnoj osobi:

1. naziv i sjedište (adresa, telefon, fax, E-mail i sl.)

2. šifra djelatnosti prema nacionalnoj klasifikaciji djelatanosti

3. datum osnivanja te kronološki pregled s nazivom i godinom osnivanja
pravnih prednika znanstvenoistraživačke pravne osobe ili druge pravne osobe

4. unutarnje ustrojstvo i tijelo upravljanja

5. podatke o znanstvenom području i poljima u kojem se obavlja znanstvena
djelatnost

6. podatke o uposlenim djelatnicima znanstvenoistraživačkih pravnih
osoba iz članka 19. stavak 2. odlomak 1, 2. i 3. Zakona o znanstvenoistraživačkoj
djelatnosti (u daljnjem tekstu: Zakon) kako slijedi:

a) opće podatke o svim uposlenim djelatnicima i to:

JMBG, ime i prezime, zanimanje, zvanje, dužina radnog staža.

b) posebne podatke o znanstvenom djelovanju znanstvenika i istraživača
koji se odnose na: matični broj iz Popisa znanstvenika i istraživača koji
se vodi pri Ministarstvu znanosti i tehnologije (u daljnjem tekstu: Ministarstvo),
znanstveno zvanje i znanstveni status

c) podatke o djelatnicima, znanstvenicima i istraživačima koji obavljaju
znanstvenoistraživačku djelatnost u HAZU, i to: JMBG, ime i prezime, matični
broj iz Popisa znanstvenika i istraživača koji se vodi pri Ministarstvu

7. podatke o djelatnicima koji obavljaju znanstvenoistraživačku djelatnost
u drugim pravnim osobama, i to:

JMBG, ime i prezime, matični broj iz Popisa znanstvenika i istraživača
koji se vodi pri Ministarstvu, znanstveno zvanje i znanstveni status.

8. podatke o osnovnim standardima za vrsnu izvedbu znanstvenoistraživačke
djelatnosti:

- o prostoru (broj prostorija, veličina)

- o opremi - vrijednost opreme iznad 40.000 kn

- o knjižničnom sustavu

- o infornlacijskom sustavu

9. specifikacija potrebnih financijskih sredstava za obavljanje znanstvenoistraživačke
djelatnosti u tijeku jedne godine.

10. podatke o izvorima osiguranih financijskih sredstava za obavljanje
znanstvenoistraživačke djelatnosti.

Članak 4.

Uz Upisnik se u Ministarstvu vodi i zbirka isprava u koju se odlaže
sva dokumentacija u svezi s upisom i brisanjem iz Upisnika.

II. UPIS U UPISNIK

Članak 5.

Postupak za upis u Upisnik pokreće znanstvenoistraživačka pravna osoba
ili druga pravna osoba preko ovlaštenih osoba, zahtjevom za upis koji se
podnosi ovom Ministarstvu.

Zahtjev za upis iz stavka 1. ovog članka sadrži podatke iz članka 3.
ovog pravilnika.

Članak 6.

Zahtjevu za upis u Upisnik prilaže se u jednom primjerku odluka o osnutku
i dokaz o ispunjavanju uvjeta iz članka 21. Zakona.

Zahtjev za upis uz dokumentaciju iz prethodnog stavka ovog članka ocjenjuje
stručno povjerenstvo koje imenuje ministar znanosti i tehnologije (u daljnjem
tekstu: ministar).

Članak 7.

Ministar donosi rješenje o upisu u Upisnik znanstvenoistraživačkih pravnih
osoba ili drugih pravnih osoba.

U rješenje iz stavka 1. ovog članka unose se slijedeći podaci: redni
broj upisa u Upisnik, vrsta znanstvenoistraživačke pravne osobe ili druge
pravne osobe, naziv i sjedište i podaci o znanstvenom području i poljima
u kojem se obavlja djelatnost.

Ako utvrdi da nisu ispunjeni uvjeti za upis u Upisnik, ministar će rješenjem
odbiti zahtjev za upis.

Članak 8.

Znanstvenoistraživačka pravna osoba ili druga pravna osoba može se upisati
u sudski registar, odnosno u sudski registar upisati znanstvenoistraživačku
djelatnost kao svoju djelatnost, samo temeljem rješenja iz članka 8. stavak
1. ovog Pravilnika.

Članak 9.

Ministarstvo će svake tri godine od dana upisa znanstvenoistraživačke
pravne osobe ili druge pravne osobe u Upisnik provjeravati postojanje uvjeta
iz članka 27. odnosno 28. Zakona.

Članak 10.

Znanstvenoistraživačka pravna osoba ili druga pravna osoba obvezna je
bez odgode, a najkasnije u roku 30 dana izvijestiti Ministarstvo o promjeni
podataka iz članka 3. ovog Pravilnika.

III. BRISANJE IZ UPISNIKA

Članak 11.

Brisanje upisa iz Upisnika provodi se na zahtjev znanstvenoistraživačke
pravne osobe upisane u Upisnik.

Zahtjev za brisanje podnosi se u roku od 30 dana od donošenja odluke
o prestanku rada uz privitak dokaza na kojima se temelji zahtjev.

IV. PRIJELAZNE I ZAVRŠNE ODREDBE

Članak 12.

Stupanjem na snagu ovog Pravilnika prestaje važiti Pravilnik o sadržaju
registra znanstvenoistraživačkih organizacija i jedinica i postupku upisa
i brisanju iz registra ("Narodne novine" br,12/87).

Članak 13.

Ovaj Pravilnik stupa na snagu osmog dana od dana objave u "Narodnim
novinama".

Klasa: 640-03/95-01/ 003

Urbroj: 533-02-95-2

Zagreb, 9. lipnja 1995.

Ministar

**prof. dr. Branko Jeren**, v. r.

Pravilnik, NN 44/1995-860
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)